આવી જ યાદોની વાતો કરતાં માજી ધારાસભ્ય અને નર્મદા નિગમના ડાયરેક્ટર મુકેશભાઈ ઝવેરી કહે છે, ‘હું જ્યારે નાની વયે વિધાનસભાની ચૂંટણી પહેલી વખત લડતો હતો ત્યારે ૧૯૮૪માં મારા પ્રચારાર્થે વાજપેયીજી કચ્છ આવ્યા હતા. તેમણે મારો ભાષણ આપતી વખતનો ડર દૂર કરવા હિંમત બંધાવી હતી અને કહ્યું હતું કે, ‘તુમ હિંમત કરો. આરામ સે બોલો. મૈં બૈઠા હૂં ના, સંભાલ લૂંગા.’ તેમની આ વાતથી મને હિંમત આવી અને મારી પહેલી મોટી સભામાં હું વ્યવસ્થિત રીતે બોલી શક્યો. મારું ભાષણ પણ સારું થયું હતું. તેમણે મને રાજીવ ગાંધીની લહેર હોવાથી કેવી રીતે જીતશો? એેવું પૂછ્યું હતું. મેં તેમને જ્ઞાતિઓનું ગણિત સમજાવ્યું હતું અને આશા વ્યક્ત કરી હતી કે હું નવો હોવા છતાં લોકો મને ચૂંટશે. જોકે ચૂંટણી પરિણામોમાં મારી આ આશા ઠગારી નિવડી હતી. આ વખતે કચ્છ આવેલા સ્વાદ પ્રેમી અટલજીને કચ્છી થાળી પીરસાઈ હતી. જે તેમણે મનભરીને માણી હતી.’